  Виталий Пронин Егит, чырткем но таза дыръяд уд малпаськиськы со сярысь, нош аръёс ортчемъя аслыд шуиськод: вань на ай пересьмон. Бадӟым арлыдэ кин ке капчиенгес вуэ, кинэ ке пӧртэм висёнъёс зӥбыны кутско. Улонэз адямилэн олокызьы но радъяське. Куд-огез пересьмыса чылкак огназ кыле яке пӧртэм муген нылпиосызлэсь нимаз улоно луэ. Пиналгес арлыдын ик ӧлексы кылён но вань. Тӥни ӵапак сыӵе шуг-секытэ вуэмъёсты огазея, бурд улаз пыртэ Алнашысь нюлэс вӧзы ик интыяськем пересьёслы но сӧсыръёслы интернат. Солэн директореныз Михаил Николаевен мон кемалась тодмо, соин ик шаерам вуылыкум, та юртэ пыратэк, уг кылиськы.Пукиськом Михаил Сергеевичен ӟоскыт кабинетаз. Солы 53 арес тырмиз. Можга  ёросысь Ягулын вордӥськем адями, 1984-тӥ арын УдГУ-ысь географияя ёзэтсэ йылпумъяса, Алнашын нылпи юртын ужаны кутскиз. Та удысын сизьым ар тыршемез бере чырткем егит воргорон «Алнаши» нимо огазеяськонлэн тӧроез луиз. Солэн кивалтэмез улсын предприятие лэсьтӥськон-тупатъян ужъёсын выриз.Котькыӵе уж борды мылысь-кыдысь басьтӥськемзэ, сое радъяны, калыкен ужаны быгатэмзэ, тодонлыксэ ялан будэтыны тыршемзэ ёрос кивалтӥсьёс синйылтӥзы. 1999-тӥ арын, дас кык адями пӧлысь бырйыса, Михаил Николаевез интернатлы директоре ӵектӥзы. Удмуртиысь Калыклы улон-вылонын юрттэт сётонъя министерство сое та уже юнматӥз.Шуг-секытъёс сярысь юамелы Михаил Сергеевич шуак мар вераны ӟудӥз кадь. Сыӵе дыре ӵемысь шуо, вылӥысь ӧжыт юрттэт вуэ шуыса. Таяз учыре сыӵе ӝожтӥськон ӧй вал. Озьыен, ваньмыз умой радъяськемын. Дырын-дырын бомжъёс выллем муртъёс, пе, сюро, курытсэ мултэс юыны яратӥсьёс, соин валче кынмыса сӧсырмемъёс но луо - сыӵеосын, пе, ужаны капчи ӧвӧл. Та юртын улӥсьёсты пытсэтын кадь уг возё, соиз шонер потэ мыным.Татысь калыкен матэгес тодматскыны шуыса, кыре потӥ. Таӵе чебер нуналэ ваньзы кадь соос татын, валесысь султылыны быгатӥсьтэмъёссэ вератэк шат... Кин ке пуке, кин ке лёгаське, коляскаосын пукисьёс-ветлӥсьёс но пумиськыло.Федосия Егоровна Киршина. Та кышномуртлы 80 арес. Алнаш ёросысь Куашкам гуртысь, сое мон пинал дырысеныз тодӥсько. Эшъёсыныз ӵош кырӟаны-вераны яратэ вал. Улонэз малпамезъя ӧзгес радъяськы. Ож йылпумъяськем бере но ай егитъёсыз нюлэс кораны кужмысь лэзьязы. Тодэмея со вакытэ Педча апай нырысьсэ нылпи ваёно луиз. Берлогес гуртын эшшо одӥг пи вордӥз на.- Картэ кулӥз но, татчы куриськоно луи. Нырысетӥез пие бырыны шедиз, кыкетӥез семьяеныз Алнашын улэ вал но Шудьяе кыстӥськиз - пудо вордэмзы потӥз. Дорам ветлыло. Таӵе арлыдын пиналъёс вӧзын улыны кепыр но ваёно ини. Татын милемыз умой сюдо, чаклало, утялто. Пенсимылэсь оглюкетсэ киямы сёто. Со ваньмызлы самой кулэезлы тырме, - шуэ кышномурт.Александра Ивановна Захарова. 1924-тӥ арын вордскемын, арлыдызъя сокем пересь уг адӟиськы на, йырыз но умой ужа. Выжыезъя Ӟунняшурысь вылэм, Сьӧд Ошмесын но улэм,  Алнашын но ужам. Пиез, пе, вань, Алнашын улэ. Тазалыкез уродмемен, татчы куриськем, пырак больницаысь вайизы, пе.- Утялто туж умой, кӧкы гинэ ошылоно на, сыӵе кузямы мыно, - мылкыдзэ усьтэ Шура апай.Александра Михайловна Злобина.Песянайлы 80 арес, Вавож ёросысь Ӟамбай гуртын вордӥськемын.- Нырысетӥ картэлэсь куинь нылпие вал, пӧртэм муген но пӧртэм сямен ваньзы улонысь кошкизы, - шуэ Саняпай. - Собере эшшо кык картэ вал на. 2006-тӥ арын коркамы ӝуамен, Вавожын олокыӵе алама адямиос пӧлын но улоно луим. Со дырысен сюлэмы туж висьыны кутскиз, картэлэн валесысь султылэмез ӧз лу ни. Ачим ик та юртэ куриськи. Татчы вуэмелы шумпотӥсько, туж умой возё, комнатаосмес нуналлы кык пол мисько. Пересьмыса кӧё-вӧё сием уг поты ни, тӥни сое но чакласа пӧрало. Директормы сюлмаське калык понна, ай гуртамы машинаен нуллыны но ӵектэ вал. Али бензин ведь дуно... Татын инкуазь туж шулдыр. Улон юрт котырамы чебересь сяськаос мерттэмын.Александр Сергеевич Векшин. Таизлы 46 арес. Вордӥськемын Алнаш ёросысь Чиягуртын (быремын ни), Юмьяшур палан. Дышетскиз, армие ветлӥз, трактористын ужаз. Секыт висьыны кутскыса, Алнашын но, Ижевскын но больницаосын кылльылӥз, Москваысь Бурденко нимо институтэ лэзьязы. Отын операция лэсьтыны кулэ вылэм.- Кытысь сомында уксё шедьтысалыд, - шуэ Саша. 1996-тӥ арысен со интернатын улэ ини. - Анай-атае вазь кулӥзы. Семьямы бадӟым вал, агайёсы, апайёсы, сузэре вань - ваньзы пӧртэм гуртъёсын уло. Кудзы-огзы доры ветлыны но кылдэ, но ужаме уг лу бере, озьы вуылыкум, соку ик сюлэмы шуг луыны кутске...Сашалэн мӧзмылэс мылкыдыз шӧдӥськиз. Воксё пересь арлыдазы вуэмъёслы берпум аръёссэс тазьы шыпытак, мултэс сюлмаськонъёстэк ортчытыны каньылгес, дыр. Нош тужгес улоно вакытазы татчы сюремъёслы шугъяськытӥсь малпанъёс ӵем лыктыло, луоз.- Тани таиз, вуэ пырыкуз, сюрлызэ сӧсыртэм, - вера Саша, артэ коляскаын пукись егит воргоронэз возьматыса. - Нош улыны кулэ.Ас поннам малпасько, таӵе егит муртъёслы асьсэлы мылкыдзыя тупась уж радъясалзы ке, оло, азьланяз улонзы капчиенгес ортчысал.- Интернатын улыны кутскеме дырысен татын тросэз умой пала воштӥськиз, - шуэ Саша. - Тани татӥ огшоры гинэ лёго-гопо му вал... Али улон юрт котырез чылкыт, чебер возё, сяськаос мертто. Кык гараж лэсьтэмын, соос пӧлысь одӥгез шуныт каремын. Мукет выльдӥськонъёс но вань. Мон лыктыку, татын ог 35 адями вал, табере 60 мурт улэ ини.Ӝамдэлы пырисько улон интызэс учкыны. Пичигес залын бадӟым  телевизор ужа. Эшшо одӥг коляскаын пукись пиосмурт огназ кыӵе ке передачаез учке. Шундыё, шуныт куазен ваньмыз, кинлэн ветлэмез луэ, кыре потэмын. Вӧлак усьтэм ӧсъёс пыр котькуд висъетысь кык кровать, огшорыгес гинэ тумбочка син шоры йӧтэ. Чылкак асьсэды эскерыны быгатымтэос гинэ кык комнатаосын уноенгес огазеямын.Валамон ини. Татчы вуэмъёс - пересь арлыдо, висись но сӧсыр муртъёс. Соос понна котькудӥз татын тыршись мурт аслэсьтыз, оло, сокем ик син шоры йӧтӥсьтэм, но нуналмысь быдэсъяно туж кулэ ужзэ лэсьтэ.Яков Майков. Алнаш-Одесса.  